***CULTURA ȘI EDUCAȚIA AZI***

***Ediția a IX-a***

***PROIECTAREA ACTIVITĂȚILOR DIDACTICE***

Timișoara,

25 noiembrie 2023

**Metodologia de evaluare a proiectelor de activitate didactică propuse pentru competiția organizată în cadrul conferinței**

1. **INTRODUCERE**

***Cultura și Educația Azi, ediția a IX-a,*** continuă seria conferințelor naționale, intitulate *Educația Azi,* din dorința de a supune atenției practicienilor, formatorilor, studenților și decidenților o problematică semnificativă pentru calitatea activităților educaționale, cea a proiectării. Manifestarea noastră deschide un câmp de investigație cu privire la importanța proiectării didactice și utilitatea produselor proiectării (în special a proiectului de lecție) pentru realizarea activităților didactice susținute în format *față în față, hibrid* sau *online*.

În orizontul acestei tematici, intenționăm să propunem spre reflecție și dezbatere, în cadrul atelierelor conferinței, proiecte de activități didactice propuse de participanții la conferință. Scopul acestor analize și dezbateri este de a contribui la dezvoltarea culturii proiectării lecției în rândul cadrelor didactice, prin evidențierea relevanței proiectării didactice pentru desfășurarea unor activități educaționale (*față în față/hibrid/online*) de calitate. Atelierele vor fi organizate pentru toate ariile curriculare din Curriculumul Național. Evenimentul propune și un concurs cu premii pentru cele mai apreciate proiecte de lecție înscrise în cadrul conferinței.

Rolul acestei metodologii este de a prezenta modul de evaluare a proiectelor de activitate didactică înscrise în concursul organizat în cadrul evenimentului. Informațiile cuprinse în această metodologie sunt utile cadrelor didactice interesate să propună proiecte de activități didactice în competiția de proiecte lansată în cadrul conferinței ***Cultura și Educația Azi.***

*Participanți*

Cadre didactice din învățământul preșcolar, primar, gimnazial și liceal sunt invitate să propună proiecte de activitate didactică. Poate depune proiect orice cadru didactic și/sau echipă de cadre didactice din învățământul preuniversitar românesc care desfășoară **activități didactice *față în față/hibrid/online*** la o unitate școlară de *pe raza județului Timiș sau în alt județ*. Totodată, în cadrul competiției pot participa și studenți ai UVT înscriși la programele de studii ofertate de către Departamentul pentru Pregătirea Personalului Didactic sau de către Departamentul de Științe ale Educației, dar și elevi care urmează programe de studii dedicate formării inițiale pentru profesia didactică în cadrul instituțiilor de învățământ preuniversitar cu profil pedagogic, în parteneriat cu cadre didactice active în învățământul preuniversitar. Un participant are dreptul să depună o singură aplicație.

1. **PROCEDURA DE DEPUNERE A APLICAȚIILOR**

Înscrierea candidaților în cadrul competiției de proiecte didactice se va face pe site-ul conferinței, la adresa <https://carieradidactica.dppd.uvt.ro>. Toateinformațiile de interes legate de participarea la conferință și în cadrul competiției vor fi afișate pe pagina de internet a conferinței, la adresa amintită, începând cu data de 15 mai 2023.

*Conținutul dosarului de candidatură*

Pentru a participa la competiția de proiecte didactice, cadrele didactice din învățământul preuniversitar trebuie să completeze formularul aflat pe site-ul conferinței, la adresa <https://carieradidactica.dppd.uvt.ro> (accesabil, începând cu data de 15 mai 2023). Formularul are două secțiuni, după cum este descris în continuare.

*Secțiunea I* – conține următoarele câmpuri: numele și prenumele cadrului didactic, specializarea, unitatea de învățământ, aria curriculară în care este încadrat proiectul înscris în competiție.

*Secțiunea a II-a* – conține câmpuri care dau posibilitatea încărcării, în format electronic, a următoarelor documente:

* **Cerere de înscriere (Anexa nr. 1),** în format pdf, salvat cu denumirea *A1.Nume și prenume* (ex.: *A1.Ion\_MINCU*);
* **Proiectul de activitate didactică,** în format pdf, salvat cu denumirea *Proiect. Nume și prenume* (ex.: *Proiect.Ion\_MINCU);*
* **Secvența de lecție filmată,** în format **mp4,** salvatcu denumirea *Film. Nume și prenume* (ex.: *Film.Ion\_MINCU*);
* **Raport privind concordanța dintre proiectul didactic și secvența de lecție filmată (Anexa nr.4)** în format pdf, salvat cu denumirea A4.Nume și prenume (ex.: *A3.Ion\_MINCU*);
* **Declarație pe propria răspundere privind obținerea acordului părinților pentru filmarea lecție și utilizarea filmării în competiție (Anexa nr.6),** în format pdf, salvat cu denumirea *Declarație. Nume și prenume* (ex.: *Declarație.Ion\_MINCU*);
* **Acord de utilizare a datelor personale (Anexa nr.7)** în format pdf, salvat cu denumirea *Acord. Nume și prenume* (ex.: *Acord.Ion\_MINCU*).

La conferință se pot înscrie și cadre didactice care doresc să participe doar cu scop formativ, fără a propune aplicații în competiția organizată. În acest sens, cadrul didactic va completa documentul **Cererea de înscriere (Anexa nr. 1)** și o va încărca pe sitele evenimentului (la adresa <https://carieradidactica.dppd.uvt.ro>),în format pdf, salvată cu denumirea *A1.Nume și prenume* (ex.: *A1.Ion\_MINCU*).

1. **PROCEDURA DE SELECȚIE ȘI EVALUARE A APLICAȚIILOR**

Aplicațiile depuse în cadrul competiției se vor grupa pe cele șapte arii curriculare din Curriculumul Național. Alături de cele șapte grupe aferente ariilor curriculare se vor adăuga trei grupe, alcătuindu-se o listă finală cu 10 grupe, după cum urmează.

1. Limbă și comunicare
2. Matematică și științe ale naturii
3. Om și societate
4. Arte
5. Educație fizică, sport și sănătate
6. Tehnologii
7. Consiliere și orientare profesională
8. Învățământ preșcolar
9. Învățământ primar
10. Debutanți

*Precizări preliminare*

* proiectele didactice, participante în competiție, trebuie, în mod necesar, să propună o abordare interdisciplinară și să conțină strategii didactice activ-participative (vezi *Anexa 2: Grilă evaluare proiect didactic*);
* pentru că prin acest eveniment ne propunem să stimulăm abordarea interdisciplinară și, totodată, colaborarea între cadrele didactice, proiectele care abordează tematică vizată în manieră interdisciplinară și sunt elaborate în colaborare de către cel puțin trei cadre didactice sunt încurajate;
* proiectele didactice propuse în competiție pot fi proiecte pentru orice tip de livrare a unei activități didactice *față în față, hibrid* sau *online*;
* secvența de lecție filmată este obligatoriu să concretizeze o secvență a lecției proiectate, să contribuie la realizarea a cel puțin un obiectiv operațional al lecției, să fie interactivă și să aibă o durată de 10-20 minute (vezi *Anexa 3: Evaluarea secvenței filmate*);
* raportul de analiză privind concordanța dintre proiectul didactic și secvența filmată trebuie să explice modul în care proiectul de lecție este pus în practică prin activitatea didactică de la clasă (vezi *Anexa 4: Formatul standard al raportului* și *Anexa 5: Grila de evaluare a raportului*).

*Principii*

În procesul de selecție al proiectelor didactice se vor respecta următoarele principii:

TRANSPARENŢĂ – selecția se bazează pe reguli și proceduri clar stabilite prin prezenta metodologie și neechivoce, despre care sunt informați în prealabil toți participanții.

ECHIDISTANȚĂ – toate persoanele și toate aplicațiile depuse sunt tratate în mod egal, evaluate în mod imparțial pe baza criteriilor stabilite în prezenta metodologie.

EGALITATEA DE ȘANSE ȘI NEDISCRIMINARE – se interzice discriminarea de orice fel, bazată pe motive precum sexul, rasa, culoarea, originea etnică sau socială, caracteristicile genetice, limba, religia sau convingerile, opiniile politice sau de orice altă natură, apartenența la o minoritate națională, averea, nașterea, handicapul de orice fel, vârsta sau orientarea sexuală.

*Fazele procesului de selecție și evaluare*

Pentru fiecare grupă de aplicații, evaluarea propunerilor propuse se va realiza de către o *Comisia de evaluare*. Fiecare comisie va fi constituită din trei persoane: un președinte, un specialist în științele educației și un specialist în domeniul ariei curriculare.Evaluarea candidaturilor se va desfășura în trei faze, după cum urmează:

*Faza 1: Verificarea dosarelor de candidatură*

În această fază, va fi verificat conținutul fiecărui dosar de către un membru al comisiei. Dosarele incomplete vor fi declarate neeligibile. Listele cu aplicațiile eligibile și neeligibile vor fi afișate pe site-ul conferinței.

*Faza 2. Evaluarea aplicațiilor la nivel local*

În această etapă, se va realiza evaluarea fiecărui document depus de către candidat, conform grilelor de evaluare, după cum urmează:

* Evaluarea proiectelor de activitate conform *Anexei nr.2. GRILA DE EVALUARE A PROIECTELOR DIDACTICE*;
* Evaluarea secvenței de activitate filmate conform *Anexei nr.3. GRILĂ DE EVALUARE A SECVENȚEI FILMATE*;
* Evaluarea raportului privind concordanța dintre proiectul didactic și secvența de lecție filmată, conform *Anexei nr. 5. GRILĂ DE EVALUARE A RAPORTULUI PRIVIND CONCORDANȚA DINTRE PROIECTUL DIDACTIC ȘI SECVENȚA DE LECȚIE FILMATĂ*.

Fiecare document va fi notat cu puncte de la 0-100, punctajul maxim, posibil, fiind 100 puncte. Punctajul obținut de către o aplicație la evaluarea unui membru al comisiei va fi calculat ca medie a celor 3 punctaje obținute pe fiecare document. Punctajul final al unui proiect este constituit din media punctajelor acordate de către cei doi membri ai comisiei, președintele având rol de coordonare a acțiuni de evaluare, centralizare și comunicare a rezultatelor. Totuși, dacă între punctajele acordate de cei doi evaluatori este o diferență mai mare de 10 puncte, președintele va solicita fiecăruia dintre cei doi evaluatori să-și argumenteze propriul punctaj în prezența sa și să ajungă la un consens. Rezultatul acordat aplicației în urma consensului este definitiv. **Punctajul acordat unei aplicații nu poate fi contestat de către candidat.**

Pentru finalizarea evaluărilor la nivel local, în cadrul fiecărei din cele 10 grupe, proiectele vor fi ierarhizate în ordinea descrescătoare a punctajelor obținute. Din fiecare grupă, proiectul ce obține cel mai mare punctaj, dar care are totodată și un punctaj mai mare sau cel puțin egal cu baremul de **75 de puncte** se califică pentru faza următoare a evaluării. În faza a treia a evaluării, se vor califica 10 proiecte. Dacă niciunul din proiectele clasificate în cadrul unei grupe nu obține 75 de puncte, atunci, în faza a 3-a, se va califica unul din proiectele de pe locul doi din celelalte grupe, acesta fiind proiectul cu cel mai mare punctaj și care îndeplinește totodată cerința baremului minim de 75 de puncte.

*Faza 3. Evaluarea aplicațiilor la nivel național*

În această fază, evaluarea celor 10 proiecte calificate va fi realizată de către membrii Unității de Cercetare în Educație a Centrului Național de Politici și Evaluare în Educație, respectând aceeași metodologie de evaluare. Ca atare, membrii comisiei Unității de Cercetare în Educație a Centrului Național de Politici și Evaluare în Educație vor utiliza aceleași grile de evaluare a candidaturilor (*Anexa 2 – Grilă evaluarea proiect didactic*; *Anexa 3 – Grilă de evaluare a secvenței filmare* și *Anexa 5 – Grilă de evaluare a raportului privind concordanța dintre proiectul didactice și secvența de lecție filmată*) pentru a elabora un clasament final, ierarhizând în ordine descrescătoare cele 10 proiecte. În această fază, punctajele obținute în faza anterioară nu mai sunt luate în considerare. Comisia Unității de Cercetare în Educație a Centrului Național de Politici și Evaluare în Educație este compusă din trei persoane: un președinte și doi membri. Similar cu faza anterioară, și în această fază de evaluare, punctajul final al unui proiect este constituit din media punctajelor acordate de către cei doi membri ai comisiei, președintele având rol de coordonare a acțiunii de evaluare, centralizare și comunicare a rezultatelor. Totuși, dacă între punctajele acordate de cei doi evaluatori este o diferență mai mare de 10 puncte, președintele va solicita fiecăruia dintre cei doi evaluatori să-și argumenteze propriul punctaj în prezența sa și să ajungă la un consens. Rezultatul acordat aplicației în urma consensului este definitiv. Punctajul acordat unei aplicații nu poate fi contestat de către candidat.

După încheierea evenimentului din data de 25 noiembrie 2023, fiecare participant va primi o informare referitoare la punctajul obținut de către propria aplicație.

1. **PREMIEREA**

Pe baza clasamentului întocmit de către comisia Unității de Cercetare în Educație a Centrului Național de Politici și Evaluare în Educație, cele 10 proiecte vor fi premiate cu următoarele premii **în bani**:

* 1 **Premiul I**: diplomă de excelență și premiu în valoare de 2000 lei
* 1 **Premiul II**: diplomă de excelență și premiu în valoare de 1800 lei.
* 1 **Premiul III**: diplomă de excelență și premiu în valoare de 1600 lei.
* 6 **Mențiuni**: fiecare mențiune constă în o diplomă de excelență și un premiu în valoare de 1000 lei.
* **1 premiu special** pentru cel mai bun debutant (maxim 3 ani vechime la catedră dovediți cu adeverință) 900 lei. Totodată, în categoria debutanților sunt introduși și studenții, și elevii care urmează programe de formare inițială pentru profesia didactică cu condiția să nu fie în același timp și cadre didactice cu vechime în învățământ mai mare de 3 ani.

**Notă:** În cazul în care între proiectele depuse nu se regăsesc cel puțin 10 aplicații care să îndeplinească nivelul minim de calitate acceptat pentru premiere, sumele se realocă astfel încât întreb bugetul alocat premierii să fie distribuit către proiectele care îndeplinesc criteriile de calitate vizate.

1. **CALENDARUL COMPETIȚIEI**

**Tabelul 1.** Calendarul competiției ***Cultura și Educația Azi, ediția a IX-a***

|  |  |
| --- | --- |
| **Etapa competiției** | **Termenul** |
| Anunțarea competiției și a metodologiei | 15 mai 2023 |
| Încărcarea candidaturilor/aplicațiilor pe site-ul conferinței | 1 octombrie – 12 noiembrie 2023 |
| Publicarea listei cu aplicațiile eligibile pe site-ul conferinței | 14 noiembrie 2023 |
| Evaluarea la nivel local a aplicațiilor eligibile | 14 - 17 noiembrie 2023 |
| Evaluarea la nivel național a celor 10 aplicații calificate | 17 – 23 noiembrie 2023 |
| Desfășurarea conferinței și premierea aplicațiilor | 25 noiembrie 2023 |